119
Suŋŋana ki tomtom ta iurur kat leleene pa sua ki Anutu
Toto Anutu sua kini, to tendeeŋe kampeŋana biibi
1 Ziŋoi ta lelen ambai mi kampeŋana biibi imbotmbot se kizin?
Ina zin wal ta tikamam ŋoobo mbulu sa som,
mi tipa pai kizin ma indeeŋe men pa sua ta Yooba ikam piti.
2 Pa zin tomtom tau matan iŋgalŋgal zaala ta Anutu iur pa wal kini na, mi titoto ka tutu,
mi tiur lelen imap ma ila kini mi tikam kinkiini be tiute kati,
na zin ko lelen ambai, mi kampeŋana biibi imbotmbot se kizin. ✡
3 Pa zin tikamam ŋoobo mbulu sa som,
mi titoto zaala ki Anutu men.
4 Yooba, sua boozomen ta nu kam piam na,
nu sombe amto ma amto kat.
5 Nio leleŋ ilip be aŋkam tutu ku ta tibeede pataaŋa kek na, ma imbol pio,
mibe mbulu tio ito kat tutu tana.
6 Pa sombe motoŋ iŋgalŋgal tutu ku ta boozomen,
nako koŋ miaŋ ila iwal biibi matan som.
7 Nu sombe paute yo pa tutu ku ndeeŋeŋan,
nako leleŋ ambai pu mi aŋpakuru raama leleŋ ta iŋgeeze men.
8 Tutu ku ta tibeede pataaŋa kek na, nio ko motoŋ iŋgalŋgal mi aŋtoto.
Tana pizil kat ndemem pio pepe.
Ŋgar ambaiŋana imar pa Anutu
9 Naŋgaŋ sa, sombe leleene be mataana iŋgal itunu mi ikam mbulu ta iŋgeeze men pa nu motom, nako ikam parei?
Bela mataana iŋgalŋgal sua ku mi itoto.
10 Nio aŋur leleŋ imap ma ima ku, mi aŋkam kinkiini be aŋute katu mi aŋbot kolouŋana pu.
Tana uulu yo: Kokena aŋpaŋoobo pa tutu ku.
11 Nio aŋur sua ku ila leleŋ be ipombol yo:
Kokena aŋkam mbulu sa ta irao pa lelem som.
12 O Yooba, nio aŋpakuru pa kampeŋana ku.
Paute yo pa tutu ku ta tibeede pataaŋa kek na.
13 Tutu ku ndeeŋeŋan boozomen ta nu so piam na,
nio aŋsinin zin ma timap.
14 Zaala ta nu ur pa wal ku na, ka tutu ta ikam yo ma menmeen yo biibi kat,
kembei tomtom menmeen zin pa koroŋ bibip mi zanŋan ta ki toono i.
15 Sua boozomen ta nu ur na, motoŋ lala pa mi aŋrru ka ŋgar.
Mi motoŋ iŋgalŋgal zaala ku.
16 Tutu ku ta tibeede pataaŋa kek na, ina ikam yo ma leleŋ ambai kat.
Tana irao motoŋ mbiriizikaala sua ku na som.
Sua ki Anutu ipombol ti be tabaada pataŋana
17 O Yooba, nio mbesooŋo ku. Kampewe yo mi muŋai yo.
Naso aŋbot ambai mi aŋtoto sua ku.
18 Pei ŋgar tio bekena aŋkilaala ŋgar ndabokbokŋan boozomen ta imbot la sua ku.
19 Toono ti na, kar tio ŋonoono som. Iŋgi aŋwe leembe pa men.
Tana turke tutu ku pio pepe. ✡
20 Gorgori nio leleŋ ilip pa tutu ku ndeeŋeŋan.
21 Zin wal tau tipakurkur zitun mi tipaŋobŋoobo pa tutu ku na, nu yamyaamba zin,
mi ketem malmalŋana ku imbotmbot se kizin.
22 Mi nio na, motoŋ iŋgalŋgal zaala ta nu ur pa wal ku na, mi aŋtoto ka tutu.
Tana piŋgis sua repiiliŋana mi pamiaŋŋana kizin ma imbot molo pio.
23 Zin bibip ta tikamam peeze i tomini tilup zin mi timbuuru pio.
Mi toŋgo. Nio ko motoŋ lala pa tutu ku ta tibeede pataaŋa kek na, mi aŋkamam ŋgar pa. Pa nio mbesooŋo ku tau.
24 Zaala ta ur pa wal ku na, ka tutu ta ikam yo ma leleŋ ambai kat.
Mi tutu tana izzo yo pa mbulu tabe aŋkam.
Tuur lelende pa zaala ki sua ŋonoono mi toto
25 Nio mburoŋ imap kat ma iŋgi be aŋmeete ma aŋla leŋ i.
Tana to sua ku mbukŋana, mi uulu yo ma aŋbot ambai mini.
26 Nio aŋso u pa mbulu tio ta boozomen, mi nu leŋ suŋŋana tio mi uulu yo.
Paute yo pa tutu ku ta tibeede pataaŋa kek na.
27 Sua boozomen ta nu ur na, paute yo pa ka ŋgar.
Naso aŋute zaala ku, mi motoŋ lala pa uraata ku bibip ta ipa ndel kat.
28 Nio leleŋ ipata ma mburoŋ imap kat.
Tana to sua ku, mi pombol yo mini.
29 Uulu yo be aŋbotmbot molo pa mbulu pakaamŋana. Kokena aŋpizil ndemeŋ pu.
Sua ta nu kam piam, ina ko iwe zaala pio be kampeŋana mi muŋaiŋana ku ise tio.
30 Nio leleŋ iur kek be aŋto zaala ki sua ŋonoono.
Mi aŋpo tutu ku ndeeŋeŋan se ndomoŋ.
31 O Yooba, zaala ta nu ur pa wal ku na, nio aŋkiskis kat ka tutu.
Tana zem yo pepe: Kokena koŋ miaŋ ila iwal matan.
32 Nu kam leŋ ŋgar pa koroŋ boozo.
Tana niŋ ise be aŋto zaala ki tutu ku.
Tusuŋ Anutu be ipaute iti pa tutu kini
33 O Yooba, tutu ku ta tibeede pataaŋa kek na, paute yo pa ka zaala.
Naso motoŋ iŋgalŋgal mi aŋtoto ma irao swoŋ imap.
34 Kam leŋ ŋgar pa sua ta nu kam piam.
Naso motoŋ iŋgalŋgal, mi aŋtoto raama leleŋ.
35 Pazal yo be aŋto zaala ki tutu ku.
Pa zaala tana, ta ko ikam yo ma leleŋ ambai kat.
36 Zaala ta nu ur pa wal ku na, kam yo ma aŋur kat leleŋ pa ka tutu.
Kokena motoŋ koroŋŋoŋ mi aŋru zaala be aŋdoundou leŋ koroŋ boozo. ✡
37 Kam yo ma aŋpiŋgis motoŋ pa koroŋ soroksorok ki toono ta ŋonon somŋan i.
Pombol yo be aŋto zaala ku. Naso kam yo ma aŋbot ambai mini.
38 Nio mbesooŋo ku tau. Tana motom iŋgal sua ta mbuk pio na, mi kam ma iur ŋonoono.
Sua tana, nu kam pa wal boozomen ta timototo u mi tileŋleŋ la kalŋom na.
39 Nio aŋmoto sua repiiliŋana mi pamiaŋŋana ki koŋ koi bizin.
Tana piŋgis sua kizin tana pio. Pa kadoono ta urur pizin tomtom, ina indeŋdeeŋe men.
40 O Yooba, nio leleŋ ilip pa sua boozomen ta ur na.
Tana to mbulu ku ndeeŋeŋana, mi uulu yo ma aŋbot ambai mini.
Sua ki Anutu ipombol ti be tapase pini
41 O Yooba, nu toto sua ku mbukŋana mi urur lelem pa wal ku. Swe mbulu ku tana pio.
To itum kalŋom, mi kamke yo.
42 Naso aŋrao be aŋpekel sua repiiliŋana ta tomtom tiwirri pio na.
Pa nio aŋpase pa sua ku.
43 Nio aŋurur motoŋ pu be to tutu ku ndeeŋeŋan mi uulu yo. Naso aŋwit urum pa mbulu ku ta zzo sua ŋonoono men mi toto sua ku.
Tana re: Kokena uulu yo som, to aŋrao aŋso sua sa mini pa mbulu ku tana som.
44 Sua ta nu kam piam na, nio ko aŋtoto totomen.
45 Nio aŋkam kinkiini be aŋto sua boozomen ta nu ur na.
Tana kosa sa ko irao be ipakaala zaala pio mini na som.
46 Nio ti aŋmoto som, mi koŋ miaŋ pizin tomtom som.
Zaala ta ur pa wal ku na, nio ko aŋsoyaara ka tutu ila zin king keren uunu. ✡
47 Pa tutu ku ta ikam yo ma leleŋ ndabok kat.
Tana leleŋ pa ilip.
48 Nio aŋwit nomoŋ isala, mi aŋpakuru pa sua ku.
Mi motoŋ lala pa tutu ku ta tibeede pataaŋa kek na, mi aŋkamam ŋgar pa.
Sombe tabaada pataŋana, na sua ki Anutu ko ipotor lelende
49 Nio mbesooŋo ku. Tana motom iŋgalŋgal sua ku mbukŋana ta kam pio na.
Pa ina ipombolmbol yo be aŋur motoŋ pu mi aŋsa ulaaŋa ku.
50 Sombe pataŋana ikam yo, na sua ku ko iuulu yo be aŋbot ambai. Ŋgar tana, ta ipotor leleŋ.
51 Zin wal ta tipakurkur zitun mi tirepilpiili Anutu na, timbel sua repiiliŋana pio.
Tamen sua ta nu kam piam na, aŋzem som.
52 O Yooba, nio motoŋ ŋgalŋgal tutu ku ndeeŋeŋan ta ur muŋgu kek na.
Tabe ipombol yo mi ipotor leleŋ.
53 Nio, sombe aŋre zin wal sananŋan tipizil ndemen pa sua ta nu kam piam,
ina ikam yo ma keteŋ malmal kat.
54 Toono ti, kar tio ŋonoono som. Iŋgi aŋwe leembe pa men.
Mi mazwaana ta so aŋbotmbot su toono ti na, nio ko aŋpakurkuru pa tutu ku ta tibeede pataaŋa kek na, mi aŋbombo mboe pa.
55 Yooba, mbeŋ tomini, motoŋ iŋgalŋgalu,
mi leleŋ be aŋto sua ta nu kam piam na.
56 Tana nio aŋkamam ta kembei:
Sua boozomen ta nu ur na, motoŋ iŋgalŋgal mi aŋtoto.
Lelende ambai pa Anutu mi toto sua kini
57 O Yooba, nio aŋre u kembei koroŋ tio ŋonoono. Pa nu kampewe yo, mi aŋbotmbot se ku pa koroŋ ta boozomen.
Tana aŋbuk sua pu be aŋto sua ku.
58 Iŋgi suŋŋana tio ima ku raama leleŋ:
To sua ku mbukŋana, mi kampe yo mi muŋai yo. Pa nio mbesooŋo ku tau.
59 Nio aŋkam ŋgar pa zaala ta aŋtoto i,
tana aŋtooro yo mi aŋso aŋto zaala ta nu ur pa wal ku na.
60 Mi irao aŋnaunau na som.
Ko aŋmaŋga mi aŋto tutu ku pataaŋa.
61 Zin wal sananŋan tiur kilis boozo be tikeene yo.
Tamen motoŋ mbeleele sua ta nu kam piam na som.
62 Nio aŋmaŋgaŋga pa mbeŋ lukutuunu,
mi aŋpakurkuru pa tutu ku ndeeŋeŋan.
63 Zin wal ta timototo u mi tileŋleŋ la kalŋom na,
nio leleŋ pizin mi aŋgabgaaba zin.
64 O Yooba, mbulu ku ta toto sua ku mbukŋana mi urur lelem pa wal ku, ina nu zzwe ma irao toono ta boozomen.
Paute yo pa tutu ku ta tibeede pataaŋa kek na, bekena aŋute kat.
Anutu, ni ambaiŋana kat
65 O Yooba, nio mbesooŋo ku. Mi nu toto sua ku mbukŋana,
mi kamam mbulu ambaiŋana pio.
66 Paute yo pa ŋgar ku, mi kam leŋ ŋgar ambaiŋana.
Pa nio aŋpase pa tutu ku.
67 Muŋgu nio aŋpaŋobŋoobo pa zaala ku.
Mi nu balis yo mi pazal yo, tana koozi motoŋ iŋgalŋgal sua ku mi aŋtoto.
68 Nu ambaiŋom kat. Mi mbulu ta kamam ta kembena, ina ambai men.
Paute yo pa tutu ku ta tibeede pataaŋa kek na.
69 Zin wal ta tipakurkur zitun mi matan pasomu na, tiŋgalŋgal sua pakaamŋana pio.
Tamen nio aŋur leleŋ imap pa sua ta nu ur na, mi motoŋ iŋgalŋgal mi aŋtoto.
70 Wal tina len ŋgar somŋan, mi tiyamaana sanaana kizin som.
Mi nio na, sua ta nu kam piam, ta ikam yo ma leleŋ ambai kat.
71 Pataŋana ta muŋgu ikam yo na, koroŋ ambaiŋana.
Pa ipazal yo mi ipei ŋgar tio pa tutu ku ta tibeede pataaŋa kek na.
72 Sua ta ipet pa kwom na, nio aŋre kembei koroŋ tio ŋonoono.
Ilip pa pat silba mi gol munŋaana ka tieene.
Anutu iur ti ma tepet. Tana iti bela toto tutu kini
73 Itum nomom ta imbuuzu yo mi iur yo.
Tana uulu yo be aŋkam kat ŋgar pa tutu ku.
74 Zin wal ta timototo u mi tileŋleŋ la kalŋom na, sombe tire yo, na menmeen zin.
Paso, aŋpase pa sua ku mbukŋana, mi aŋurur motoŋ pa ka ŋonoono be ipet.
75 O Yooba, nio aŋute: Tutu ku mi kadoono ta urur pizin tomtom, ina indeŋdeeŋe men.
Mi nu toto sua ku mbukŋana mi urur lelem pio, tanata balis yo mi pazal yo.
76 Nio mbesooŋo ku tau. Tana aŋsuŋu be to sua ku mbukŋana, mi swe mbulu ku ta urur lelem pa wal ku mi muŋaiŋai zin na.
Naso potor leleŋ mi pombol yo.
77 Lelem isaana pio, mi uulu yo ma aŋbot ambai mini.
Pa sua ta nu kam piam, ta ikam yo ma leleŋ ndabok kat.
78 Zin wal ta tipakurkur zitun mi matan pasomu, nako kan miaŋ. Pa tiŋgalŋgal sorok sua pakaamŋana pio.
Mi nio, nako motoŋ lala pa sua boozomen ta nu ur na, mi aŋkamam ŋgar pa.
79 Zin wal ta timototo u mi tileŋleŋ la kalŋom,
mi tiute tutu ta nu ur pa wal ku na,
zin ko timar mi tigaaba yo.
80 Nio leleŋ be ŋgar tio iŋgeeze men, mibe aŋto kat tutu ku ta tibeede pataaŋa kek na.
Naso koŋ miaŋ pa ituŋ som.
Tiŋiizi ki tomtom ta itoto tutu ki Anutu
81 O Yooba, nio aŋzza u be uulu yo, mi aŋbel naamaŋom kek. Tana mburoŋ imap ma aŋsaana kat.
Tamen aŋpase men pa sua ku.
82 Nio aŋurur motoŋ pa sua ku mbukŋana be iur ŋonoono. Mi aŋnaama, aŋnaama ma som.
Ŋiizi na potor leleŋ ma ambai mini?
83 Nio aŋsaana ma tomtom matan mbeleele yo kek.
Tamen tutu ku ta tibeede pataaŋa kek na, motoŋ mbeleele som.
84 Nio mbesooŋo ku tau. Parei ta nu gedgeede koŋ koi bizin mi tiseseeze motoŋ?
Ŋiizi na ur kadoono pizin?
85 Re. Zin wal ta tipakurkur zitun mi matan pasomu na, tikel naala pio kek be aŋtop sula.
Mi sua ta nu kam piam na, wal tana titoto som.
86 Tutu ku ta boozomen na, irao aŋdemeere mi aŋpase pa be iuulu yo.
Mi iŋgi tomtom tiseseeze sorok motoŋ. Tana uulu yo lak!
87 Pa molo som to tipun yo ma aŋmeete ma aŋmap pa toono.
Tamen aŋpizil ndemeŋ pa sua ta nu ur na som.
88 Nu toto sua ku mbukŋana mi urur lelem pa wal ku. Tana uulu yo ma aŋbot ambai mini.
Naso motoŋ iŋgalŋgal zaala ta nu ur pa wal ku na, mi aŋtoto ka tutu. Tutu tana ipet pa itum kwom tau.
Sua ki Anutu imbotmbot ma alok
89 O Yooba, sua ku ko imbol mi imbotmbot ma alok. Irao imap na som.
Pa uunu imbot ta saamba a. ✡
90 Tomtom tipepeebe len kelŋan, mi iseeŋge iseeŋge ma ila. Mi mbulu ku ta zzo sua ŋonoono men mi toto sua ku na, ta kembena. Iseeŋge iseeŋge ma ila.
Nu ta ur toono ma tuŋ kat, tana imbol ma imbotmbot.
91 Pa sua ta nu ur, ta ikiskis koroŋ ta munŋaana men ma timbotmbot murin.
Mi koroŋ ta boozomen timbotmbot be timbesmbeeze pu men.
92 Sombe leleŋ ilip pa sua ku som,
so pataŋana tio ikam yo ma aŋmeete.
93 Sua boozomen ta nu ur na, irao motoŋ mbeleele na som. Som ma som kat.
Pa sua ku, ta ikam yo ma aŋbot ambai.
94 Nio aŋwe lem kek. Tana kamke yo lak! Pa nio aŋkam kinkiini be aŋto sua boozomen ta nu ur na.
95 Iŋgi zin wal sananŋan tizaŋzaaŋa yo be tipun yo ma aŋmeete. Tamen nio aŋkamam ŋgar men pa tutu ta nu ur pa wal ku na.
96 Nio aŋre koroŋ sa ila ma iwe ambai komboono na som. Pa koroŋ ta boozomen tilala ma timilmiili. Tamen tutu ku na, ambai komboono, mi imbotmbot ma alok.
Sua ki Anutu ta ikamam lende ŋgar ambaiŋana
97 Sua ta nu kam piam na, nio leleŋ pa ilip!
Tana zoŋ ise ma ila zoŋ isula na, motoŋ ilala pa mi aŋrru ka ŋgar.
98 Tutu ku imbotmbot raama yo totomen.
Tabe ikam ma ŋgar tio ilip pa koŋ koi bizin ŋgar kizin.
99 Mi ŋgar tio ilip pa zin wal ŋgarŋan ta tipaute yo na tomini.
Pa zaala ta nu ur pa wal ku na, motoŋ ilala pa ka tutu mi aŋkamam ŋgar pa.
100 Mi ŋgar tio ilip pa zin kolman ŋgar kizin tomini.
Pa sua boozomen ta nu ur na, motoŋ iŋgalŋgal mi aŋtoto.
101 Nio aŋgabiizi ituŋ, mi aŋbotmbot molo pa zaala sananŋan ta boozomen, bekena aŋto sua ku.
102 Tana aŋpizil ndemeŋ pa tutu ku ndeeŋeŋan som.
Pa nu itum ta paute yo pa tutu tana.
103 Bigil suruunu inamut. Mi sua ku na, inamut kat.
Ilip pa bigil suruunu.
104 Sua boozomen ta nu ur na, iuluulu yo be aŋkam ŋgar ambaiŋana.
Tana aŋurur koi pa mbulu boozomen ta iyaryaaru yo be aŋpizil ndemeŋ pu.
Sua ki Anutu iurur mat piti
105 Sua ku, ta iurur mat pio kembei ta kai i,
mi izzo yo pa zaala tabe aŋto. ✡
106 Nio aŋbuk sua pu, mi aŋpombol ma imbol kat,
be aŋto tutu ku ndeeŋeŋan.
107 O Yooba, iŋgi pataŋana biibi kat indeeŋe yo.
To sua ku mbukŋana, mi uulu yo ma aŋbot ambai mini.
108 Nio leleŋ be aŋpakuru mi sua tio iwe kembei patoronŋana ta nu lelem pa i.
Paute yo pa tutu ku ndeeŋeŋan.
109 Gorgori nio aŋbotmbot naala kezeene.
Tamen sua ta nu kam piam na, motoŋ mbeleele som.
110 Zin wal sananŋan tiurur kilis be tikeene yo.
Tamen sua boozomen ta nu ur na, aŋzem som.
111 Tutu ta nu ur pa wal ku, ina matamur ambaiŋana ta kam pio. Tana nio ko aŋkiskis ma alok.
Pa ina, nio aŋre kembei koroŋ tio ŋonoono, mi ikam ma leleŋ ndabok kat.
112 Tutu ku ta tibeede pataaŋa kek na, nio leleŋ iur be aŋtoto ma irao swoŋ imap.
Tuur kat lelende pa Anutu mi sua kini
113 Zin wal ta tiur kat lelen pu som, mi titeege tete ru na, leleŋ pizin risa som.
Mi sua ta nu kam piam na, leleŋ pa ilip. ✡
114 Nu we ur pio be aŋke lela, mi nu we siŋgiao pio mi poroukalkaala yo.
Tana aŋpase pa sua ku mi aŋzza be iur ŋonoono.
115 Tana niom wal ta kakamam mbulu sananŋana na, koko molo pio.
Pa nio leleŋ be motoŋ iŋgalŋgal tutu ki Anutu tio mi aŋtoto.
116 O Yooba, to sua ku mbukŋana mi we silou pio. Naso aŋmender mbolŋana mi aŋbot ambai.
Kokena aŋur sorok motoŋ pu, to koŋ miaŋ. ✡
117 Palot yo, mi tatke yo pa pataŋana tio ti.
Naso aŋbot ambai, mi motoŋ iŋgalŋgal tutu ku ta tibeede pataaŋa kek na.
118 Wal boozomen ta so tipaŋoobo pa tutu ku ta tibeede pataaŋa kek na, nu pizil ndemem pizin.
Pa mbulu kizin pakaamŋana iswe zin kembei tipizil ndemen pa zaala ku kek.
119 Zin wal sananŋan ta timbotmbot toono na, nu re zin ta boozomen kembei musmuuzu sorok ta tiwirri ma ila lene.
Tana zaala ta nu ur pa wal ku, ramaki ka tutu na, nio leleŋ pa ilip.
120 Nio aŋkam ŋgar pu na, kuliŋ imoto. Pa nu potomŋom mi mburom keskeezeŋom.
Mi mbulu ku ta urur kadoono pizin tomtom, ina tomini ikam yo ma aŋmoto koŋ.
Suŋŋana ki mbesooŋo ki Anutu
121 Nio aŋkam ŋoobo tomtom sa som. Aŋkamam mbulu ndeeŋeŋana men.
Tana zem yo la koŋ koi bizin naman pepe.
122 Nio mbesooŋo ku tau. Tana mender pio mi poroukaala yo ma aŋbot ambai.
Kokena zin wal ta tipakurkur zitun mi matan pasomu na, tiseeze motoŋ mi tikoto yo.
123 Nio aŋurur motoŋ pu be kamke yo, mi aŋbel naamaŋom kek.
Ŋiizi na kam mbulu ndeeŋeŋana ta mbuk sua pa na, mi uulu yo?
124 Nio mbesooŋo ku. Tana mbulu ku ta toto sua ku mbukŋana mi urur lelem pa wal ku na, swe pio ma aŋre tomini.
Mi paute yo pa tutu ku ta tibeede pataaŋa kek na.
125 Nio mbesooŋo ku. Tana kam leŋ ŋgar ambaiŋana.
Naso aŋkam kat ŋgar pa tutu ta ur pa wal ku na.
126 O Yooba, iŋgi tomtom timbel zooroŋana pa sua ta nu kam piam.
Tana maŋga mi kam mbulu sa pizin!
127 Gol ta iŋgeeze kat, ina koroŋ zaanaŋana mi wal boozomen lelen pa.
Tamen nio na, leleŋ pa tutu ku ma ilip pa gol.
128 Tana sua boozomen ta nu ur, ta ikamam peeze pio pa pai tio.
Mi aŋurur koi pa zaala boozomen ta iyaryaaru yo be aŋpizil ndemeŋ pu.
Tuur kat lelende pa sua ki Anutu
129 Tutu ta ur pa wal ku, ina ndabokŋana kat.
Tana motoŋ iŋgalŋgal mi aŋtoto.
130 Sua ku, sombe tipeeze, to iur mat pizin tomtom.
Mi zin wal tau len ŋgar biibi som na, sua ku iwe zaala pizin be tikam len ŋgar ambaiŋana. ✡
131 Nio leleŋ pa tutu ku ilip,
kembei tomtom ta miri i pa ka yok.
132 Mar lae tio, mi muŋai yo mi kampe yo.
Pa ina mbulu ta kamam pa zin mbesooŋo ku tau tiurur lelen pu mi tipakurkur zom.
133 Pazal yo pa sua ku. Naso aŋpa pai tio ma ambai men.
Kokena mbulu sananŋana sa ikam peeze pio.
134 Zin wal ta tiseseeze motoŋ mi tikamam be tikoto yo na, tatke yo la naman.
Naso aŋto sua boozomen ta nu ur na.
135 O Yooba, nio mbesooŋo ku. Swe itum ramaki kampeŋana ku pio, mi ur mat pio.
Mi paute yo pa tutu ku ta tibeede pataaŋa kek na.
136 Nio aŋbel tiŋiizi ma motoŋ luluunu izzu.
Pa sua ta nu kam piam na, tomtom tito som.
Mbulu ndeeŋeŋana ki Anutu
137 Yooba, nu ndeeŋeŋom.
Mi tutu ku ta kembena. Indeŋdeeŋe men.
138 Tutu boozomen ta nu ur pa wal ku, ina indeŋdeeŋe men.
Mi tutu tana imbol ma imbotmbot. Itortooro som. Tana aŋro aŋpase pa mi aŋurla kat.
139 Nio leleŋ pa sua ku ilip mi aŋkamam kaisiigi pa.
Tamen koŋ koi bizin na, tikam ŋgar pa sua ku risa som. Tabe tikam ma leleŋ ibayou kat.
140 Niam amre kek. Sua ku, ina ŋonoono men. Tana irao amdemeere mi ampase pa kat.
Mi nio ta mbesooŋo ku na, leleŋ pa ilip.
141 Ŋonoono, nio tomtom sorokŋoŋ mi tomtom tirepilpiili yo.
Tamen sua boozomen ta nu ur na, motoŋ mbeleele som.
142 Mbulu ku ndeeŋeŋana ko imbotmbot ma alok.
Mi sua ta nu kam piam, ina ŋonoono men. Tana irao aŋdemeere mi aŋpase pa kat.
143 Iŋgi pataŋana boozomen isalakaala yo, mi leleŋ ipata kat.
Tamen tutu ku, ta ikam ma leleŋ ambai kat.
144 Tutu ta nu ur pa wal ku, ina indeŋdeeŋe men, mi imbotmbot ta kembei ma alok.
Uulu yo be aŋkam kat ŋgar pa. Naso aŋbot ambai.
Sombe lelende ipata, na matanda iŋgal sua ki Anutu
145 O Yooba, nio leleŋ imap ma aŋtaŋroro u. Leŋ suŋŋana tio mi uulu yo.
Mi nio ko motoŋ iŋgalŋgal be aŋto tutu ku ta tibeede pataaŋa kek na.
146 Iŋgi tiŋiizi tio ima ku. Tatke yo pa pataŋana tio ti.
Mi nio ko motoŋ iŋgalŋgal zaala ta nu ur pa wal ku na, mi aŋtoto ka tutu.
147 Zoŋ ise zen, mi aŋmaŋga mi aŋtaŋroro u be uulu yo.
Pa nio aŋpase pa sua ku mbukŋana, mi aŋzza be iur ŋonoono.
148 Mi mbeŋ tomini na, aŋpamatmaata
mi aŋkamam ŋgar pa sua ku.
149 O Yooba, nu toto sua ku mbukŋana mi urur lelem pa wal ku. Tana leŋ suŋŋana tio ti.
To tutu ku ndeeŋeŋana, mi uulu yo ma aŋbot ambai mini.
150 Iŋgi wal sananŋan timar tigarau yo be tipasaana yo.
Mbulu kizin ipa ndel kat pa sua ta nu kam piam na.
151 Tamen Yooba, nu mbotmbot kolouŋana pio.
Mi tutu ku ta boozomen, ina ŋonoono men. Tana irao aŋdemeere mi aŋpase pa kat.
152 Zaala ta nu ur pa wal ku na, muŋgu kat nio aŋkilaala ka tutu ta kembei:
Ina nu ur be imbotmbot ma alok.
Tomtom ta itaŋroro Anutu be iuuli pa ka koi bizin
153 Yooba, re yo pa pataŋana tio taiŋgi, mi tatke yo pa.
Pa sua ta nu kam piam na, motoŋ mbeleele som.
154 Mender pio mi uulu yo.
Pa iŋgi tomtom tiŋgalŋgal sorok sua pio. Tana to sua ku mbukŋana, mi uulu yo ma aŋbot ambai mini.
155 Ulaaŋa ku imbotmbot molo pa zin wal sananŋan.
Pa tutu ku ta tibeede pataaŋa kek na, zin tikam kinkiini be tito na som.
156 O Yooba, nu lelem izanzaana kat pa zin wal ta timbotmbot raama pataŋana na.
Tana to mbulu ku ndeeŋeŋana, mi uulu yo ma aŋbot ambai mini.
157 Pa koŋ koi bizin ta tiseseeze motoŋ na, boozo kat.
Mi zaala ta nu ur pa wal ku na, aŋzem ka tutu som.
158 Nio aŋre zin wal ta tipizil ndemen pu na, leleŋ pizin risa som kat,
mi aŋbotmbot molo pizin. Pa zin titoto sua ku som.
159 O Yooba, re. Sua boozomen ta nu ur na, nio leleŋ pa ilip.
Uulu yo ma aŋbot ambai. Pa nu toto sua ku mbukŋana mi urur lelem pa wal ku.
160 Sua ku ka uunu ŋonoono, ina ta kembei: Nu zzo sua ŋonoono men mi toto sua ku mbukŋana. Tana tomtom tirao be tipase pu.
Mi tutu ku ta boozomen na, ndeeŋeŋan, mi ko timbotmbot ma alok.
Mbulu kizin wal ta titoto zaala ki Anutu
161 Zin peeze kan tiseseeze sorok motoŋ.
Tamen nio aŋkam ŋgar pizin som. Pa nio aŋmototo u, mi aŋkamam ŋgar pa sua ku.
162 Sua ku, ta ikam yo ma leleŋ ambai kat,
kembei tomtom ta indeeŋe le koroŋ ta ambaiŋana kat.
163 Mbulu pakaamŋan ta boozomen kizin wal ta tipizil ndemen pu na, leleŋ pa risa som, mi aŋurur koi pa.
Mi sua ta nu kam piam na, leleŋ pa ilip.
164 Nio aŋkamam ŋgar pa tutu ku ndeeŋeŋan.
Tana aigule ta boozomen leleŋ ambai pu mi aŋpakurkuru pa lamata mi ru.
165 Zin wal ta so lelen ilip pa tutu ku, inako timbot ambai kat.
Mi kosa sa ko irao ikam zin ma titop na som.
166 O Yooba, nio aŋtoto tutu ku,
mi aŋurur motoŋ pu be kamke yo.
167 Zaala ta nu ur pa wal ku na, nio leleŋ pa ka tutu ilip.
Tana motoŋ iŋgalŋgal mi aŋtoto.
168 Nio aŋtoto tutu tana ramaki sua boozomen ta nu ur na.
Pa mbulu tio mi pai tio ta boozomen na, nu re ma imap.
Matanda iŋgal sua ki Anutu mi tapakuri
169 O Yooba, leŋ tiŋiizi tio ti.
To sua ku mi kam leŋ ŋgar ambaiŋana.
170 To sua ku mbukŋana, ŋgun talŋom pa suŋŋana tio, mi tatke yo pa pataŋana tio.
171 Paute yo pa tutu ku ta tibeede pataaŋa kek na.
Naso kwoŋ ipakurkuru totomen.
172 Nio ko aŋbombo mboe pa sua ku. Pa tutu ku ta boozomen na, indeŋdeeŋe men.
173 Itum nomom ko iuulu yo.
Pa leleŋ iur kek be aŋto sua boozomen ta nu ur na.
174 O Yooba, nio leleŋ ilip be kamke yo. Tana iŋgi aŋbotmbot mi aŋurur motoŋ pu.
Mi sua ta nu kam piam, ta ikam yo ma leleŋ ambai kat.
175 Kiskis yo ma aŋbotmbot, bekena aŋpakuru.
Tutu ku ko ipombol yo.
176 Nio mbesooŋo ku. Tamen iŋgi aŋsaŋsaŋ kembei sipsip ta imbiriizi na.
Tana ru yo, mi kam yo ma aŋmiili mini. Pa nio motoŋ mbeleele tutu ku som. ✡
✡ 119:2 Yo 14:21+; Ŋgo 24:16; 2Kor 1:12; 1Tim 1:5 ✡ 119:19 Pil 3:20; 1Pe 2:11; Ibr 11:13 ✡ 119:36 Lu 12:13+; 1Tim 6:9+ ✡ 119:46 Mt 10:18+; Mk 13:9; 1Pe 3:15 ✡ 119:89 Mt 5:18; Lu 16:17, 21:33; 1Pe 1:25 ✡ 119:105 Mbo 119:130; 2Pe 1:19 ✡ 119:113 Yems 1:8, 4:8 ✡ 119:116 Ro 5:4+ ✡ 119:130 Mbo 19:7; 2Tim 3:15 ✡ 119:176 Lu 15:4