Sua Tutŋana
1
1 Iŋgi sua tutŋana mi sua tooroŋan pakan ki Dabit lutuunu Salumo ta king kizin Israel na.
Sua tutŋana tiŋgi ka uunu
2 Sua tiŋgi ko ipaute iti pa ŋgar ambaiŋana mi ipazal ŋgar kiti.
Mi ipei ŋgar kiti pa sua ta izzwe mbulu ambaiŋana mi mbulu sananŋana na.
3 Mi sua tiŋgi ko iuulu iti be tagabiizi itundu, mi takam mbulu kiti raama ŋgar.
Naso takam mbulu ambaiŋana men ta indeeŋe pa Anutu mi tomtom matan, mi takam mbulu raraate men pizin tomtom ta boozomen.
4 Zin wal tau len ŋgar biibi som na, sua tiŋgi ko ipei ŋgar kizin mi iso zin pa mbulu ambaiŋana tabe tikam i.
Sua tiŋgi ko ipaute zin naŋgaŋ pa so ŋgar i tabe tito.
5 Mi zin wal ta len ŋgar biibi na, zin tomini irao tileŋ la sua ti. Naso tiseeŋge ŋgar kizin.
Zin wal tau ŋgar kizin ipet kek na, sua tiŋgi irao ikam peeze pizin.
6 Sua tiŋgi ko iuulu iti be takam kat ŋgar pa sua matakiŋa: sua tutŋan, sua tooroŋan, mi sua pambaaraŋan kizin wal ŋgarŋan, ramaki sua kizin pakan ta tizzo na.
7 Mbulu tau tomototo Yooba mi teleŋleŋ la kalŋaana, ina ŋgar ambaiŋana uunu ŋonoono.
Tamen wal kankaanaŋan ta tizorzooro na, matan repilpiili ŋgar ambaiŋana mi sua pazalŋana.✡
Tagaaba zin wal sananŋan pa mbulu kizin pepe
8 O lutuŋ, sombe tomom ipazalu, na leŋ la sua kini.
Mi mbulu ambaiŋana ta nom ipaute u pa na, ta kembena. Zem pepe. Kiskis mi to.✡
9 Pa sua kizin ko iurpe mbulu ku ma ambai pa Anutu mi tomtom matan,
kembei natabu ma mogar ta iwe aigau piti na.✡
10 Lutuŋ, sombe wal sananŋan tiwatu pa sua kizin mbuyeeneŋana be gaaba zin,
na leŋ zin pepe.✡
11 Wal tana tizzo ta kembei:
“Ai, mar itiŋan tala ma teke su zaala lwoono mi tazaŋzaaŋa.
Beso tomtom tasa ipa pa zaala ma imar, to tupuni sorok ma imeete.
12 Ko tapamorsopi, mi tupuni ma imeete,
kembei meeteŋana ipamorsop tomtom mata yaryaaraŋana, mi imeete karau men ma isula lene naala.
13 Naso takam lende koroŋ ambaimbaiŋan matakiŋa ta kan kadon bibip i,
mi tadaaba ruumu kiti pa mburu tana ma bok.
14 Mi nu ta kembena. Sombe gaaba yam, inako amur ndomom tomini. Pa mburu ta so takam na, ko tarai ma lende lende.”
15 O lutuŋ, sombe tikam sua ta kembei pu, na ruutu itum, mi la gaaba zin pepe.
Zaala ta titoto na, nu to zin pa pepe.
16 Pa zin na, karau men mi timaŋgaŋga be tikam zaaba pizin tomtom, mi tipun zin ma timetmeete.
Tiserseere kat pa sanaana kamŋana.✡
17 Kwiili ta imbot la mban na, ye tire kek.
Tamen tikam kinkiini pa mban be tikan, tana tila ma kwiili ikam zin.
18 Mi wal sananŋan tana ta kembena. Mbulu kizin ta tikewe mi tizaŋzaaŋa zin tomtom, ina kaimer ko imiili pizin mi ikam zaaba pizin ma timetmeete.
Tamen tikilaala som, mi tila men.
19 Ŋonoono kat. Wal boozomen taso tikamam malmal be tikem len koroŋ, na zaala kizin ta kembei.
Mbulu kizin tana ko ipasaana mbotŋana kizin, mi tisaana ma tila len.✡
Bobi ki ŋgar ambaiŋana
20 Ŋgar ambaiŋana ikewe piti som. Ina kembei moori ta imbotmbot zaala biibi,
mi ilala nol uunu tomini mi ipaŋarairai kalŋaana.✡
21 Mi sombe zin iwal biibi tilup zin su kar keteene, som zaala kwoono,
na ni iboboobo zin ma izzo ta kembei:
22 Niom wal ta leyom ŋgar biibi som na, parei? Leleyom be kombotmbot men ta kembei ma alok?
Niom wal ta kapakurkur ituyom mi kerepilpiili ŋgar ambaiŋana na, mi niom wal kankaanaŋoyom ta kapase pa ituyom mi leleyom pa ŋgar ambaiŋana ri sa som na, ŋiizi mi kezem mbulu tiom tana?
23 Nio aŋso aŋpazal yom. Tamen leleyom be kotooro ŋgar tiom som.
Mibe kotooro yom, so aŋswe ŋgar ta imbotmbot la leleŋ i, mi aŋso yom pa.
24 Nio ti, aŋbelmbel sua piom. Tamen niom kitidit kalŋoŋ.
Mi aŋkololo yom be kamar, tamen leleyom be kamar som.
25 Pa ŋgar ambaiŋana ta aŋzzo yom pa i na, leleyom pa som.
Mi aŋtomtoombo be aŋpazal yom na, keleŋleŋ la kalŋoŋ som.
26-27 Tana kaimer, sombe pataŋana biibi sa itok yom kembei miiri biibi,
mi ipasaana yom kembei miiri napiu,
mi isalakaala yom, mi ikau yom, mi ikam yom ma keseŋeeŋe,
na nio tomini ko uteŋ katkat piom, mi aŋseeŋge piom.✡
28 To niom ko kataŋroro yo be aŋuulu yom. Tamen nio ko aŋleŋ yom som.
Mi ko kuru yo. Tamen ko karao be kendeeŋe yo na som.✡
29 Pa leleyom pa ŋgar ambaiŋana ri sa som.
Mi leleyom be komoto Yooba mi keleŋ la kalŋaana som.
30 Indeeŋe ta aŋzzo yom pa ŋgar ambaiŋana na, kakan la kalŋoŋ som.
Mi indeeŋe ta aŋtoombo be aŋpazal yom na, motoyom pasom sua tio kembei koroŋ sorok.
31 Tana mbulu bozboozo ta kakamam, ta iŋgi be kakan ka ŋonoono.
Gorgori kurru zaala sananŋana, tana iŋgi be kayamaana kat ka pataŋana.✡
32 Pa zin wal ta len ŋgar biibi som, mi tileŋsil sua na, mbulu kizin tana ko ipun zin ma timetmeete.
Mi zin wal kankaanaŋan ta tipase pa zitun mi tindemeere sorok na, mbulu kizin tana ko ipasaana zin ma tila len.
33 Tamen zin wal ta so tileŋleŋ la kalŋoŋ, na nio ko aŋporoukaala zin ma timbot ambai.
Irao timoto na som. Pa kosa sa ko irao be ipasaana zin na som.”✡
✡ 1:7 Kam 20:20; Mbo 111:10; Tut 9:10 ✡ 1:8 Tut 6:20, 19:20 ✡ 1:9 Tut 4:9, 19:20 ✡ 1:10 Tut 16:29 ✡ 1:16 Ro 3:15 ✡ 1:19 1Tim 6:10 ✡ 1:20 Tut 8:1-3 ✡ 1:26-27 Mbo 2:4+ ✡ 1:28 Mbo 18:41+ ✡ 1:31 Tut 14:14; Ga 6:7 ✡ 1:33 Mbo 112:8