6
Tumbuk sua be tokot tomtom toro mbun kini pepe
1 Lutuŋ, sombe waem toro sa ikam mbun, mi tiwi u be mbuk sua ta kembei: “Sombe ni itunu irao be ikot som, na nio ko aŋmender pini mi aŋkot mbun kini.” Na sua mbukŋana ta kembei, kam pepe.✡
2 Pa ina, sua ta ipet pa itum kwom, ta ko iwe kembei kilis pu be ikeenu.
3 Tana mbotmbot pepe! Ru lem zaala sa be tatke itum pa kilis tana. Pa tomtom ta waem tana ikam mbun la kini na, nu mbotmbot la namaana kek.
Tana koto itum, koŋuru tomtom tana ma la, mi taŋroro i be mataana mbiriizikaala sua ku mbukŋana tana.
Pazonognoogi ma irao ileŋ la kalŋom.
4 Keene ma mbot aigule toro pepe.
Maŋga mi la ta buri be re i!
5 Kozo kam kembei ŋge ta iti la pu, mi ipus ma ila ne,
som kilis ikeeni mi ipurus.
Tamaol pepe
6 Nu ta tomtom maolŋom na, la ma re moolo mbulu kizin mi kam ŋgar pa.✡
7 Zin len biibi sa be iur zin pa uraata mi ikam peeze pizin na som.
8 Tamen mazwaana ta so kini boozo imbotmbot na, tiyyo mi tindoundou lae.
Beso mazwaana ki peteele, to tirao pa kan kini.✡
9 Nu tomtom maolŋom, ŋiizi na zem keeneŋana mi maŋga?
10-11 Parei, nu sombe mbulu ki namanda ikamam uraata som, mi ketende izzu, mi tekenne lende sorok, ina ambai? Na kozo re u. Pa molo som to su ma mbot ŋoobo kat mi ru zolom.
Mbulu ta kembei ko ipamorsopu kembei ta wal kuumbuŋan tikamam i. Mi ko iwe kembei tomtom ta ipasepeelu pa le koroŋ, mi iniimu ma map kat.✡
Wal sananŋan ko tindeeŋe pataŋana
12 Wal sananŋan ta tipasansaana mboti kizin tomtom na, kwon ambai som kat.
13 Mi lelen be tiswe mbulu mi ŋgar kizin ma ipet mat na som.
Tana matan ikinmetmeete, mi tiurur naman, mi tikamam mbulu pakan pa kumbun, bekena tipatooŋo waen bizin pa so mbulu i tabe tikam i.✡
14 Lelen na, iurur pa mbulu soroksorok boozomen ta sananŋan i.
Mi tipesese zin tomtom mi tikamam ma ŋoŋi imbotmbot la mazwan.
15 Tamen molo som to pataŋana biibi sa ko ipamurur zin, mi ipasaana zin ma tila len.
Mi ko len zaala sa be timbot ambai mini na som.
Mbulu pakan ta Yooba leleene pa ri sa som
16 Mbulu lamata mi ta, ta Yooba leleene pa ri sa som, mi iurur koi pa.
E-e, aŋso ŋoobo. Mbulu lamata mi ru:
17 Mbulu ki tapakur itundu mi matanda pasom zin tomtom,
mbulu tau kwondo ipakamkaam,✡
mbulu ki namanda iteege siŋ pizin wal ta len uunu sa isaana som,
18 mbulu tau lelende iur pa ŋgar sananŋana,
mbulu tau kumbundu ipawwai iti be takam mbulu sananŋana,
19 mbulu ki topombol sorok sua pakaamŋana ila zin bibip matan,
mi mbulu tau tukuru toŋmatiziŋ kopon, mi takam ma ŋoŋi imbotmbot la mazwan.✡
Tuurnol pepe
20 O lutuŋ, motom iŋgalŋgal tutu ta boozomen ki tomom mi toto.
Mi ŋgar ambaiŋana ta nom ikam pu na, zem pepe.
21 Po sua kizin ila ndomom, mi kiskis la ŋgar ku.
Pa ina ko ipeŋgeeze mbulu ku, kembei aigau ta imbot la ketem na.✡
22 Sua kizin irao ikam peeze pu, mi iuulu u be pa pai ku ma ambai men.
Mi keeneŋana ku tomini ko ambai. Pa sua kizin ta imborro u.
Mi sombe maŋga, na sua kizin ko ipeyei ŋgar ambaiŋana pu.
23 Tutu kizin ko iwe kembei ta kai pu be iyaara pu mi iso u pa zaala.
Sua ta tikam pu na, ko iurur mat pu.
Mi sua tutŋana ta tikam pu bekena tipazalu pa na, ina ko iwe zaala pu be ndeeŋe mbotŋana ambaiŋana.✡
24 Sua kizin ko iuulu u be mbotmbot molo pizin moori zaala lwoono kan.
Kokena timbuulu kwon pu, to tikam lelem.✡
25 Ŋonoono, zin moori ta kembei na, ruŋgun ambaimbaiŋan. Tamen motom la pizin pepe.
Mi sombe matan ikinmeete pu, na tikam lelem pepe.✡
26 Zin moori ta zaala lwoono kan na, kan kadon bibip som.
Mi nu sombe la ki tomtom toro kusiini ma niomru kekeene, nako ka kadoono biibi kat. Pa nu ko meete ma la lem!
27 Lak, sombe tomtom sa iur namaana sala you, ko ikani som?
28 Mi sombe ipa se you keseene, ko kumbuunu ipokpok som?
29 Mi ina raraate men pa tomtom ta so ila ki tomooto toro kusiini na.
Ni kola ire ka kadoono. Irao tileeli na som.✡
30 Sombe tomtom sa peteli ma isaana kat, mi ikam kuumbu pa ka kini,
nako tomtom tire kembei ambai ri. Paso lelen isaana pini.
31 Tamen sombe tindeeŋi, nako tiur sua pini be ikot koroŋ ta ni ikem na pa lamata mi ru.
Ko ikot mi ila ila ma irao ruumu kini leleene ikolkol kat.
32 Mi tomtom ta so ila ki tomooto toro kusiini, na ni kankaanaŋana kat.
Pa ina, ipasaana itunu.
33 Ko tipuni ma ruŋguunu isaana, mi ka miaŋ biibi kat.
Mi ka miaŋ tana ko irao imap na som.
34 Pa re. Sombe nu la ki tomooto toro kusiini, nako kam tomooto tana ma mataana mburmbur mi keteene malmal biibi kat.
Tana ni kola ipokot mbulu ku. Irao imuŋai u ri sa na som.
35 Sombe toombo sua pini be ŋgiimi sosor ku, na irao ileŋu na som.
Sombe kam le koroŋ zaanaŋana sa, ina tomini, irao iurpe leleene na som.
✡ 6:1 Tut 11:15, 17:18, 20:16, 22:26, 27:13 ✡ 6:6 Tut 10:4, 20:4 ✡ 6:8 Tut 30:24-25 ✡ 6:10-11 Tut 24:33+ ✡ 6:13 Mbo 35:19; Tut 10:10 ✡ 6:17 Mbo 101:5; Tut 16:5 ✡ 6:19 Tut 12:17, 14:5 ✡ 6:21 Tut 1:9, 3:3 ✡ 6:23 Mbo 19:8, 119:105; 2Pe 1:19 ✡ 6:24 Tut 2:16, 5:3, 7:5 ✡ 6:25 Mt 5:28-29 ✡ 6:29 Ibr 13:4