3
Yoan, tomtom ki yok kamŋana isoyaara sua ki Anutu
(Mk 1:1-8; Lu 3:1-18; Yo 1:19-28)
1 Kaimer mana Yoan, tomtom ki yok kamŋana imaŋga pa uraata kini, mi ila lele bilimŋana ki Yudea mi izzoyaryaara Anutu sua kini pizin tomtom. 2 Ni ikamam sua pizin ta kembei: “Kotooro leleyom! Pa molo som to peeze ki kar saamba ipet mat.” ✡ 3 Yoan tina, muŋgu Anutu kwoono Yesaya iso ka sua ta kembei:
Kalŋaana ta, iboboobo su lele bilimŋana ma iso ta kembei:
Kuurpe zaala pa Merere!
Kapazal zaala pini. ✡
4 Yoan, ni izebzeebi pa mburu ta tiurpe pa kamel rumuunu na, mi ipezekat lwoono pa pus ta tiurpe pa mbili kuliini. Mi siizi ta iwe ka kini, mi bigil suruunu ta iwe ka yok. ✡ 5 Mi wal ta boozomen ki Yerusalem, ziŋan kar boozomen ki Yudea mi lele pakaana ta igarau yok Yordan na, timapmap ma tilala kini. 6 Mi tizzwe sanaana kizin ilala kini, mi ni ikamam yok pizin isu yok Yordan. ✡
7 Yoan ire zin tutu kan mi sadusi boozomen timar tomini be ikam yok pizin, mi iso la matan ma iso: “Niom tina sananŋoyom kat kembei mooto sananŋana lutuunu bizin! Lak, asiŋ iso yom, ta kamar ti be koko pa Anutu kete malmalŋana kini? ✡ 8 Kozobe kotooro kat leleyom, so kipiyooto ka mbulu ambaimbaiŋan pakan. Mi iŋgi som. ✡ 9 Niom koso Abaraam popoŋana kini ta niom. Ambai. Mi kapase pa koroŋ tana pepe. Pa nio aŋso kat piom: Anutu, ni irao iso pizin pat tiŋgi mi timaŋga ma tiwe Abaraam popoŋana kini. ✡ 10 Mi kere. Ke boozomen ta tipiyotyooto ŋonon ambaimbaiŋan som na, iŋgi be nakabasi ikan zin ma tisu len lup be tisala you. ✡
11 Niom wal ta so kotooro leleyom, na nio aŋkam yok piom. Mi ni tabe imar kaimer pio i, nako ikam Bubuŋana Potomŋana isalakaala yom raama you. Nio aŋre ituŋ kembei aŋrao pini risa som kat. Uraata sorokŋana kembei kumbu keteene pieŋana, ina tomini, irao aŋkam pini na som. Pa ni mburaana ilip kat pio. ✡ 12 Mi koroŋ imbot la namaana keteene kek be ipeleele kini. Ambaimbaiŋan ko izulla kiri mi ikam ma ila ruumu kini. Mi sananŋan ramaki musmuuzu, nako ni itun pa you ta irao imap na som.” ✡
Yoan ikam yok pa Yesu
(Mk 1:9-11; Lu 3:21-22)
13 Indeeŋe mazwaana tana, Yesu izem Galilea mi ipa ma ila ipet yok Yordan bekena Yoan ikam yok pini. 14 Tamen Yoan ipeteke i ma iso: “E-e, mar tio pepe. Bela nu kam yok pio, to ambai.”
15 Yesu ipekel kwoono ma iso: “Soom. Iti takam ta kembei, to ambai. Pa iti bela toto mbulu ndeeŋeŋan ta boozomen ma imap.” Tana Yoan ileŋi, mi ikam yok pini. 16 To Yesu izem yok mi ise. Indeeŋe tana ire saamba ikaaga, mi Anutu Bubuŋana isu kembei mbalmbal, mi imbot sala ŋwaana. ✡ 17 To tileŋ kalŋaana ta imbot saamba mi isu ma iso ta kembei. Iso: “Tomtom tana, ina nio Lutuŋ ŋonoono. Nio leleŋ ambai pini mi leleŋ pini ilip.” ✡
✡ 3:2 Mt 4:17; Ŋgo 2:38 ✡ 3:3 Yesa 40:3 ✡ 3:4 2Kin 1:8 ✡ 3:6 Ŋgo 22:16 ✡ 3:7 Mt 12:34, 23:33 ✡ 3:8 Mt 7:16; Ŋgo 26:20 ✡ 3:9 Yo 8:33,39; Ro 2:28+; Ga 3:7 ✡ 3:10 Mt 7:17+; Lu 13:6+; Yo 15:2,6; Ro 11:17+ ✡ 3:11 Yo 1:26+; Ŋgo 1:5, 19:4 ✡ 3:12 Mt 13:30 ✡ 3:16 Yo 1:32 ✡ 3:17 Mbo 2:7; Yesa 42:1; Mt 12:18, 17:5