106
Zin Israel timbel zooroŋana. Mi muŋaiŋana ki Anutu irao imap na som
1 Haleluya!
Leleyom ambai pa Yooba mi kapakuri. Pa ni ambaiŋana kat.
Ni ko itoto sua kini mbukŋana mi iurur leleene pa wal kini ma alok.
2 Asiŋ irao inin uraata bibip ta Yooba ikamam na?
Mi asiŋ irao isoyaara mbulu kini boozomen ta iti tapakurkuri pa i ma imap? Som.
3 Zin wal ta so timendernder pizin tomtom mi tiuluulu zin pa pataŋana kizin,
mi tikamam mbulu ndeeŋeŋana totomen, nako lelen ambai kat.
Pa kampeŋana ki Anutu ko imbotmbot se kizin.
4-5 O Yooba, nu itum ta peikat zin Israel mi kam zin ma tiwe lem.
Sombe swe kampeŋana ku pizin mini mi kamke zin pa pataŋana kizin, na motom iŋgal yo mi uulu yo tomini.
Pa leleŋ be ituŋ aŋre kat mbulu ambaiŋana tabe kam pizin i.
Mi sombe uulu zin ma timbot ambai mini, mi kam zin ma lelen ndabok,
na leleŋ be aŋgaaba zin, mi niamŋan menmeen yam mi ampakuru.
6 Niam taiŋgi, mbulu tiam sa irao pa nu motom som. Pa amkamam sanaana kembei ta tumbuyam bizin.
Amkam ŋoobo kek. Pa zaala ku, amtoto som.
7 Indeeŋe tumbuyam bizin timbotmbot Aikuptu na,
nu kam uraata bibip pizin. Uraata tana ipa ndel kat.
Tamen zin tikam ŋgar pa som.
Mi nu urur lelem pizin mi muŋaiŋai zin biibi kat.
Tamen zin matan iŋgalŋgal mbulu ku tana som.
Nu ta Anutu kor kana kat. Mi zin tila tipet Tai Siŋsiŋŋana, to tikam zooroŋana pu. ✡
8 Tamen Yooba, ni zaana biibi pa mburaana mi muŋaiŋana kini.
Tana ikamke zin bekena iswe mburaana biibi ma ipet mat.
9 Indeeŋe tana, ni kalŋaana isala ma iso la pa Tai Siŋsiŋŋana, to imet ma iwe ru, mi toono raraazaŋana ipet.
To iyaaru wal kini ma tipa pa magargaara ta imbot meleebe kat na, ma tila. ✡
10 Tana ni ikamke zin pa kan koi bizin.
Itatke zin la kan koi bizin naman, tana zin tirao be tipasaana zin som.
11 To tai imiili ma ilol kan koi bizin ma timetmeete lup.
Kizin tasa imbot mini som.
12 Tona zin Israel tiurla sua kini,
mi timbo mboe pakurŋana pini. ✡
13 Tamen molo som to, matan mbeleele uraata bibip ta ni ikam pizin na.
Mi tisa i be iswe ŋgar kini pizin som.
Tito zitun ŋgar kizin men.
14 Pa indeeŋe ta timbotmbot lele bilimŋana na, nin gesges pa kini mataana ta, mi tikam kaisiigi be tikan koroŋ matakiŋa.
Tana tisu mi tisombe titoombo Yooba mburaana. ✡
15 Mi koroŋ ta tiwi i pa na, ni ikam pizin.
Tamen iur mete sananŋana ma ipasaana zin tomini.
16 Zin tilup zin ma timbotmbot su lele bilimŋana na,
tomtom kizin pakan timaŋga mi matan mburmbur pa Mose ziru toono Aron ta mbesooŋo potomŋana ki Yooba na. ✡
17 To toono kwoono ikaaga, mi iwon Datan.
Mi Abiram ziŋan wal kini titoptop sula toono sumbuunu tana tomini, to toono ila imun mini.
18 To you imbot saamba mi isu ma ikan wal pakan ta tito zin pa ŋgar kizin tana.
Wal sananŋan tana, you ikan zin ma timap.
19 Tila tipet abal Sinai uunu, to tiurpe makau ruŋguunu pa pat gol,
mi tilek kumbun pa merere pakaamŋana tana. ✡
20 Tana Anutu kizin ta zaana biibi, mi mburaana biibi, mi imbotmbot lela azuŋka kini leleene na, tipizil ndemen pini.
Mi tisu ma tipakur koroŋ ta ikanan mbutmbuutu na ruŋguunu. ✡
21 Tana Anutu ŋonoono ta ikamke zin,
mi ikam uraata bibip su Aikuptu na, matan mbeleele kati.
22 Ni itooro mos bibip isu toono kizin Ham,
mi ikam uraata mburanŋan isu Tai Siŋsiŋŋana. Uraata tana, tomtom tire ma timoto.
Tamen zin Israel tikam ŋgar pa som.
23 Tana Anutu isombe ipambiriizi zin ma timap kat.
Tamen mbesooŋo kini Mose ta ni itunu ipeikati na,
ni imender pizin Israel ma isuŋ mbolŋana pa Anutu.
Tabe ni ikoto kete malmalŋana kini, mi ipasaana wal kini som. ✡
24 Indeeŋe zin Israel tigarau toono Kanaan na, tiurla sua mbukŋana ki Yooba som.
Pa toono ambaiŋana ta ni isombe ikam pizin na, zin titit.
25 Mi lelen be tito kalŋaana som,
mi timbotmbot lela beeze kizin men mi tikamam ŋunuŋunuŋ.
26 Tana ni imbuk sua mbolŋana pizin, mi iwit namaana bekena ipombol sua tana ma imbol kat.
Sua ta kembei: Ni kola ikas zin su lele bilimŋana ma timap kat,
27 mi iyaŋgwiiri popoŋana kizin
ma tila timbot leŋaleŋa irao lele ta boozomen.
28 Indeeŋe ta tila tipet abal Peor na, tigaaba zin wal ta timbesmbeeze pa merere pakaamŋana zaana Baal.
Pa patoronŋana ta wal tana tikamam pa ke teeteŋan kizin na, zin Israel tikan ka kini tomini. ✡
29 Tabe tipas kat Yooba keteene,
mi ni ipasaana zin pa mete sananŋana.
30 To tomtom kizin ta, zaana Pineas, imaŋga mi imender la Anutu mi zin Israel mazwan, mi isuŋ pizin.
Tabe mete sananŋana tana imap.
31 Mbulu kini tana, ta ikam ma Anutu ire i kembei tomtom ndeeŋeŋana.
Mi Anutu ko mataana iŋgalŋgali ta kembei ma alok.
32 Zin tila ma tipet yok Meriba, to tipamalmal Yooba keteene mini.
Mi tikam pataŋana pa Mose tomini.
33 Pa tipas keteene,
tabe ni ikam kat ŋgar som, mi ipiri sorok sua. ✡
34 Indeeŋe ta tipet toono Kanaan na, Yooba iso pizin be tikas zin wal ta timbotmbot toono tana ma timap kat.
Tamen tikas zin som.
35 Ziŋan zin Kanaan timbotmbot mbata,
mi tigabgaaba zin pa mbulu kizin soroksorok ta boozomen.
36 Mi timbesmbeeze pa merere kizin pakaamŋan,
mi mbulu tana iwe kilis pizin.
37 To tisu ma tikam zitun lutun bizin mi lutun moori bizin,
mi tipun zin ma timetmeete, bekena tiwe patoronŋana pa merere pakaamŋan kizin Kanaan.
38 Zitun lutun bizin mi lutun moori bizin ta len uunu sa isaana som,
ta zin Israel tipun zin ma siŋin ireere su toono,
bekena tiwe patoronŋana pa zin merere pakaamŋan kizin Kanaan.
Tana tikam ma toono kizin isaana kat pa Anutu mataana. ✡
39 Pa mbulu kizin iŋgeeze som,
mi sua ta ziŋan Yooba timbuk na, tipizil ndemen pa.
40 Zin na, Yooba wal kini ŋonoono. Tamen tipas kat keteene.
Tabe tikam ma ni leleene pizin mini risa som.
41 To izem zin la zin karkari naman,
mi kan koi bizin kadoono timboro zin.
42 Tana kan koi bizin tiur pataŋana boozo ise kizin, mi tikoto zin pa mburan,
mi tikam zin ma tiwe mbesooŋo sorok pizin.
43 Tana Yooba, ni mataana iŋgalŋgal zin Israel, mi itatkewe zin pa pataŋana boozomen.
Tamen zin tizorzoori, mi titoto zitun ŋgar kizin men.
Tipaŋoobo kat pa zaala kini. Tana tisu ma timbot ŋoobo kat.
44 Mi Yooba ileŋleŋ tiŋiizi kizin
mi irre pataŋana kizin,
45 to mataana iŋgal sua mbukŋana ta ikam pa tumbun bizin na, mi ikototo kete malmalŋana kini.
Pa ni itoto sua kini mbukŋana mi iurur leleene pa wal kini.
46 Tana kan koi bizin boozomen ta tiyo zin ma tila lele kizin na,
Yooba itooro ŋgar kizin ma lelen isaana pizin Israel mi timuŋai zin.
47 O Yooba, Anutu tiam, iŋgi ambot leŋaleŋa ila zin karkari mazwan.
Yogeege yam, mi kam yam ma amiili mi amlup yam su toono tiam mini.
Tonabe leleyam ambai pu mi ampakur zom potomŋana.
48 Iti tapakur Yooba pa kampeŋana kini. Ni Anutu kiti Israel.
Tapakurkuri totomen!
Mi iwal biibi be tiso: “Ŋonoono.”
Haleluya!
✡ 106:7 Kam 14:11+ ✡ 106:9 Kam 14:21+ ✡ 106:12 Kam 15:1+ ✡ 106:14 Kam 16:3; 1Kor 10:9 ✡ 106:16 Nam 16:1+ ✡ 106:19 Kam 32:4 ✡ 106:20 Ro 1:23 ✡ 106:23 Kam 32:32+ ✡ 106:28 Nam 25:1+ ✡ 106:33 Nam 20:1+ ✡ 106:38 Lo 18:10